En nom de nostre seigneur amen. Lan de lincarnation dicellui courrant mil trois cens quatre vins et quatorze, le vint et vnyesme jour du mois de feurier, je Jehan Chissey, escuier, seigneur en partie de Verranges, sauoir fais a tous presens et auenir, que je fais eschange et permutacion perpetuelle pour moy et mes hoirs, auec les religieux prieur et couuent du monastere de Saint Estienne de Diion, messire Guy dArc, chanoine et vicaire de réuérent pere en dieu messire Robert de Corbeton, abbé dudit monastere, messire Pierre de Licey prieur, et messire Regnault de la Perriere pitancier dudit couuent, presens, stipulans et acceptans, pour eulx et leurs successeurs du dit monastere en la maniere que sensuit. Cest assauoir, que, pour ce que lesdiz religieux prieur et couuent m’ont baillé perpetuelment, pour moy et mes hoirs, vne soiture de prey, qu’ilz ont en la praerie dudit Verranges, ou lieu dit ou prey Racoul, partant a moy le dit Jehan dune part et les hoirs le Roquet d’autre, frainchement de toutes charges et seruitudes; ainsi est que lidiz escuier baille, cede, quicte, renunce, et transporte perpetuel, pour moy et mes hoirs, aux diz religieux, prieur et couuent, pour eulx et leurs successeurs ou dit monastere, en eschange et permutacion perpetuelle et en recompense de la dite piece de prey dessuz confinee vne moye soiture de prey, assise en la dite praerie de Verranges, partant au prey de damoiselle Jehannote fille de feu Hugues le Vert de Verranges, femme Monin Pinot de Tarnant soubz Vergey, de coste la vie de Maul bief d’une part et le prey maistre Drene Felise dautre; de la quelle piece de prey, je me deuestz perpetuelment pour moy et mes hoirs, et lesdiz Religieux prieur et couuent, pour eulx et leurs successeurs ou dit monastere, en reuestz en perpetuite par la tradicion de ces presentes lettres, et promez, je lidiz Jehan, pour moy et mes hoirs, lesquelx je oblige quant a ce par mon serement, pour ce donne corporelment aux sains euuangiles de dieu, et soubz l’obligacion de tous mes biens meubles et non meubles presens et auenir quelxconques, ce present eschange et permutacion auoir et tenir perpetuel ferme estable et aggreable, et non jamais contre venir, ne consentir, venir par autres en aucune maniere ou temps auenir, par fait, par paroles, par consentement ou autrement; mais icelle piece de prey conduire, garantir, deffendre, et faire en paix tenir, enuers et contre tous, aux diz religieux prieur et couuent et a leurs successeurs perpetuelment, quicttement, et franchement de toutes seruitudes quelconques; et sur ce faire toutes choses qui appartiennent agarantie. En renuncent en ce fait, par mondit serement, et soubz l’obligacion que dessuz a toutes et singulieres excepcions, decepcions, cauteles, cauillacions et allegacions, tant de fait comme de droit, et de coustume a ce contraires, et a l’obseruance des choses dessus dites, je lidiz escuier vueilz, moy et mes hoirs, estre contrains et execute ainsi comme de chose adiugee par la court monseigneur le duc de Bourgoingne; a la juridicion et contrainte de la quelle court, quant ace, je submez moy mes hoirs et tous mesdiz biens. En tesmoing de ce jay requis et obtenu le seel de la dite court estre mis a ces presentes lettres. Cest fait en la presence de Aubertin de Sauxurettes, coadiuteur du tabellion de Diion, pour mondit seigneur le duc; presens Oudot Coingnot de Clenay, Micheaul le tisserandet et Hugenin le tisserandet de Bretigney, tesmoings ace appelles et requis, l’an et le jour dessus diz. A. de Sauxuret. Ita est.